Diari Oficial de la Generalitat Valenciana


Sumari del DOGV 5060, del 29-07-2005 (2005/8778)

ORDE de 18 de juliol de 2005, de la Conselleria d'Agricultura, Pesca i Alimentació, per la qual es regula la promoció de la qualitat dels productes agroalimentaris de la Comunitat Valenciana en el programa Copa de l'Amèrica.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5060

Data del DOGV
:   29-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8778


Data del document
:   18-07-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Copa de L'Amèrica València 2007
    * suport econòmic
    * ajuda pública
    * producte agrícola
    * indústria agroalimentària
    * qualitat del producte
    * promoció comercial
    * ajuda a l'agricultura

ORDE de 18 de juliol de 2005, de la Conselleria d'Agricultura, Pesca i Alimentació, per la qual es regula la promoció de la qualitat dels productes agroalimentaris de la Comunitat Valenciana en el programa Copa de l'Amèrica. [2005/X8778]
  
A fi de fomentar la participació del llegat empresarial i cooperatiu, les institucions i els diferents col·lectius en la divulgació de la qualitat agroalimentària de la Comunitat Valenciana, la Conselleria d'Agricultura, Pesca i Alimentació ha dissenyat el programa Qualitat/Copa de l'Amèrica, a fi que el món agrari i alimentari en divulgue les excel·lències davant els agents socials que participen en l'esdeveniment, així com la ciutadania que, amb l'assistència als diferent actes, se'n puguen beneficiar.
  
Per tot això que s'ha exposat, i en l'exercici de les competències que em confereix la Llei 5/1983, de Govern Valencià, en l'article 35.e,
  
ORDENE
  
Article 1. Generalitats
  
La Conselleria d'Agricultura, Pesca i Alimentació, a través de l'Institut Valencià de Qualitat Agroalimentària, col·laborarà amb les activitats de foment de la qualitat.
  
La vigència i l'aplicació d'esta orde queda condicionada, en cada exercici, a les disponibilitats pressupostàries anuals i de publicació de la línia de subvenció, juntament amb l'import global màxim, que finance les ajudes a càrrec del capítol IV del programa 714.60.
  
Article 2. Objecte de l'ajuda
  
La línia d'ajuda s'estableix per divulgar la qualitat agroalimentària dels productes valencians en els actes que es realitzaran amb motiu de la Copa de l'Amèrica, inclosos publicitat, publicacions i material divulgatiu, campanyes de comunicació, conferències, tasts, degustacions.
  
Article 3. Beneficiaris
  
Entitats públiques o privades, col·lectius i institucions amb personalitat jurídica que signen programes de col·laboració amb la Conselleria d'Agricultura, Pesca i Alimentació i que, primordialment, participen en el sistema agroalimentari.
  
Article 4. Quantia de l'ajuda
  
L'import de les ajudes concedides mitjançant subvenció directa per la present orde no podrà ser superior al 80% de les despeses derivades de la realització de les activitats previstes, i la inversió de les quals haja estat prèviament aprovada per l'Institut Valencià de Qualitat Agroalimentària.
  
Article 5. Sol·licitud, documentació general i terminis
  
1. Les sol·licituds d'ajuda s'adreçaran a l'Institut Valencià de Qualitat Agroalimentària i es presentaran en la Conselleria d'Agricultura, Pesca i Alimentació, carrer d'Amadeu de Savoia, 2, 46673 València, o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb les sol·licituds, caldrà adjuntar la documentació següent:
  
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.
  
b) Fotocòpia de la targeta d'identificació fiscal.
  
c) Justificant de trobar-se al corrent en el compliment de les obligacions fiscals i davant de la Seguretat Social, segons la normativa vigent en esta matèria.
  
d) Memòria de les activitats per a les quals sol·licita l'ajuda. Este document contindrà, almenys, els punts següents:
  
- Títol del projecte o activitats.
  
- Objectius.
  
- Descripció detallada de les actuacions, incloses les motivacions per al desenvolupament de les activitats, programa d'execució i dades rellevants sobre la magnitud de l'activitat o esdeveniment a realitzar.
  
- Pressupost detallat per activitats, que inclouran el seu pla de finançament i l'extracte del projecte global.
  
e) Declaració formal d'altres ajudes sol·licitades o obtingudes per a la mateixa activitat o projecte, amb expressió, si és el cas, dels compromisos assumits pel sol·licitant.
  
f) Acreditació mitjançant la presentació d'una declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de la dita obligació.
  
3. La Conselleria d'Agricultura, Pesca i Alimentació es reserva el dret de sol·licitar informació complementària a la referida anteriorment quan així ho trobe convenient.
  
4. El termini per a sol·licitar l'ajuda finalitzarà el 31 de maig de cada any.
  
Article 6. Criteris d'atorgament de la subvenció
  
Repercussió divulgativa de l'activitat.
  
Abast geogràfic de l'activitat. Es primaran aquells projectes que afecten una àrea territorial major.
  
Caràcter innovador del projecte.
  
Possibilitat d'accedir a ajudes públiques. Es primaran aquelles que no tinguen possibilitat de rebre altres subvencions.
  
En cas d'empat, es donarà preferència a qui acredite amb anterioritat a la publicació de l'orde que regula les subvencions ocupar major percentatge de discapacitats en relació amb les seues plantilles respectives, o que es comprometen a contractar-los durant l'àmbit temporal de l'ajuda.
  
Article 7. Resolució
  
1. L'ordenació i la instrucció del procediment correspon al director de l'Institut Valencià de Qualitat Agroalimentària. La valoració de les sol·licituds presentades l'efectuarà un òrgan col·legiat presidit pel director de l'Institut Valencià de Qualitat Agroalimentària i compost pel cap del Servici de Promoció de la Qualitat i el cap del Servici de Control de la Qualitat. Actuarà com a secretari un funcionari de l'Institut Valencià de Qualitat Agroalimentària designat pel director.
  
2. Les sol·licituds les resoldrà el titular de la Conselleria d'Agricultura, Pesca i Alimentació, a proposta de l'òrgan col·legiat a través de l'òrgan instructor, dins del termini de tres mesos comptadors des de l'endemà de la data d'acabament del termini de presentació de sol·licituds.
  
3. Les sol·licituds que no es resolguen expressament en els terminis previstos podran entendre's denegades.
  
4. Es notificarà al sol·licitant, en el termini de 10 dies comptadors a partir de la data de la resolució, la concessió o denegació de l'ajuda i, si és el cas, la seua quantia.
  
Article 8. Justificació i pagament
  
1. D'acord amb l'article 31 de la Llei 38/2003, de 17 de novembre, General de Subvencions, en cas que s'hi incloguen partides superiors a 12.000 € en prestació de servicis per empreses de consultoria o assistència tècnica, s'hauran d'afegir 2 pressupostos a més del triat i caldrà justificar-ne l'elecció quan no recaiga en la proposta econòmica més avantatjosa.
  
2. Els pagaments parcials o totals s'efectuaran una vegada aplicada la subvenció a la finalitat per a la qual va ser concedida, i caldrà aportar amb anterioritat al 31 d'octubre, llevat que es determine un termini distint en la resolució de la concessió de l'ajuda, el compte justificatiu, en què s'ha d'incloure, sota la responsabilitat del beneficiari, declaració de les activitats realitzades, el seu cost amb el desglossament de cada una de les despeses produïdes i els ingressos que han finançat l'activitat, d'acord amb la Llei 38/2003, de 17 de novembre, General de Subvencions, i amb el text refós de la Llei d'Hisenda Pública de la Generalitat Valenciana.
  
3. Així mateix, es presentaran les factures corresponents amb els seus justificants de pagament. Quan es tracte de despeses realitzades per corporacions locals, com a beneficiaris de l'ajuda, n'hi haurà prou, a l'efecte de justificació de la despesa i pagament, amb el certificat dels pagaments realitzats per a l'activitat aprovada expedit per la intervenció.
  
Article 9. Controls
  
L'Institut Valencià de Qualitat Agroalimentària controlarà el compliment de les condicions dictades en cada resolució, i podrà demanar del beneficiari en qualsevol moment la informació necessària sobre el desplegament i l'execució del programa d'activitats o projecte aprovat.
  
Article 10. Penalitzacions en cas d'incompliment
  
1. Amb caràcter general, el beneficiari es comprometrà a complir totes les condicions exigides per a la concessió de la subvenció. El seu incompliment, amb independència d'altres responsabilitats, motivarà l'inici d'actuacions encaminades a aconseguir el reintegrament del que puga arribar a conceptuar-se com a quantitats indegudament percebudes.
  
DISPOSICIÓ ADDICIONAL
  
En el present exercici 2005, les ajudes es concediran per un import global màxim de 300.000 euros, i es finançaran a càrrec del capítol IV del programa 714.60, línia codi comptable T6111000, dels pressupostos de la Generalitat Valenciana per a l'any 2005.
  
DISPOSICIÓ TRANSITÒRIA
  
Les sol·licituds d'ajuda hauran de presentar-se per a l'exercici 2005 en el termini d'un mes a partir de l'endemà de la publicació d'esta orde en el Diari Oficial de la Generalitat Valenciana, i s'admetran per al 2005 els programes desenvolupats a partir de l'1 de maig.
  
DISPOSICIONS FINALS
  
Primera
  
Es faculta el director de l'Institut Valencià de Qualitat Agroalimentària per a dictar les resolucions pertinents per al millor compliment de les disposicions d'esta orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
València, 18 de juliol de 2005
  
El conseller d'Agricultura, Pesca i Alimentació,
  
JUAN G. COTINO FERRER